КъабзагъэкIэ, гуапагъэкIэ, хуабагъэкIэ гъэнщIауэ
Налшык дэт Лъэпкъ музейм гъэлъэгъуэныгъэ гъэщIэгъуэн мэлыжьыхьым и 27-м къыщызэIуахащ.
Лъэпкъ дамыгъэхэр, тхыпхъэщIыпхъэхэр, теплъэгъуэ хьэлэмэтхэр, таурыхъым хэт лIыхъужьхэр, нэгъуэщI куэдми ущрихьэлIэнут выставкэр щекIуэкI пэшым. Ар зи IэдакъэщIэкIхэм я ныбжьыр илъэс 14-м щIимыгъуми, гъуазджэр псэкIэ зэрызыха- щIэр нэрылъагъут. Iэмал зэмылIэужьыгъуэхэр къагъэсэбэпурэ цым къыхащIыкIа сурэтхэм хуабагъэу къапкърыкIыр къэIуэтэгъуейщ.
КъБР-м и Парламентым щэнхабзэмкIэ, спортымрэ хъыбарегъащIэ IэнатIэхэмкIэ и комитетым и унафэщI Пащты Борис выставкэр къыщызэIуихым сабйихэм я IэдакъэщIэкIхэм хэлъ къабзагъэм, гуапагъэм узэратхьэкъур, ныбжьыщIэхэм Iуэху еплъыкIэ щIэщыгъуэ зэраIэр къыхигъэщащ.
— Лъэпкъым къыдекIуэкIыу щыта IэпщIэлъапщIагъэр ныбжьыщIэхэм зэрыхалъхьэм хуабжьу сыщыгуфIыкIащ.
ФIыщIэ щхьэхуэ яхуэсщIыну сыхуейщ къызэгъэпэщакIуэхэм, Iуэхум хуэмыщхьэхыу сабийхэр къезышалIэ адэ-анэхэм. Сыщогугъ ныбжьыщIэхэм фи IэдакъэщIэкIхэмкIэ иджыри куэдрэ дывгъэгуфIэну, — захуигъэзащ Пащтым цIыкIухэм.
КъБР-м и Жылагъуэ палатэм жылагъуэм запыщIэнымрэ информационно-технологие къызэгъэпэщыныгъэмкIэ и къудамэм и унафэщIым и къуэдзэ Дадэ Суфадин псалъэ щратым, выставкэр къызэзыгъэпэщамрэ абы зи лэжьыгъэ хэтхэмрэ фIыщIэ яхуищIащ.
— Лэжьыгъэхэм уатхьэкъу, сыщогугъ кIуэ пэтми фи IэщIагъэм хэвгъэхъуэну, абы хуэIэижь фыхъуну. Ди лъэпкъхэм я быныр лэжьыгъэм щIапIыкIыу щытащ. ЦIыху IэпщIэлъапщIэхэм пщIэшхуэ хуащIу къекIуэкIырт.
Сыхуейщ дяпэкIи ехъулIэныгъэр фи Iэпэгъуу, фи зэфIэкI дахэм хэхъуэ зэпыту, фи IэрыкIым цIыхур щыгуфIыкIыу фыпсэуну.
Къэбэрдей-Балъкъэрым Граждан, жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и къудамэм и унафэщI Жырыкъ ФатIимэ выставкэм къежьапIэ хуэхъуам кIэщIу тепсэлъыхьащ. Илъэс етIуанэ хъуауэ ирагъэкIуэкI гъэлъэгъуэныгъэм мы гъэм республикэм и щIыналъэ зыбжанэм щыщ сабийхэри къыхагъэхьащ. Жырыкъым зэрыжиIамкIэ, кIуэ пэтми нэхъыбэ мэхъу Iуэхум дихьэххэр. НыбжьыщIэхэр ящIахэмкIэ университетхэм, школхэм, музейхэм яхуоупсэ. Гъэ кIуам Мэздэгу адыгэхэм я деж щрагъэкIуэкIа дауэдапщэхэм абыхэм я IэдакъэщIэкIхэр щагъэлъэгъуауэ щытащ.
— Интернетым итлъхьа хъыбарегъащIэмкIэ сабийхэмрэ адэ-анэхэмрэ зыкъытпащIащ, дэ зыри къэтлъыхъуэн хуей хъуакъым. Сабий 200-м нэблагъэ къыдэкIуэлIащ, — жеIэ Iуэхур къызэзыгъэпэща ЛIызам Лидэ. — Сабий зэчиифIэ дызэриIэр, а зэчийр къуэпсыбэу зэрыщытри къыхэзгъэщыну сыхуейщ. Дэ ди къалэнщ зи щIалэгъуэр а дахагъэм хуэдгъэушэну. Я сабийхэр емызэшу къытхуэзышэ адэ-анэхэм фIыщIэ яхуэфащэщ. ЗэрытхузэфIэкIкIэ яужь дитынущ къуажэдэс сабийхэри къызэрызэщIэдубыдэным. Къэбэрдей-Балъкъэрым Граждан, жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм фIыщIэ ин хуэсщIыну сыхуейщ, абыхэм къызэрагъэпэща зэпеуэм къыщытхьа ахъшэращ Iуэхур къызэрызэдгъэпэщар, — жиIащ ЛIызамым.
Жыкъуэ Мадзерэ.
